**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2025. március 27-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adja a jogszabályváltozásokról és az osztály munkájáról:

* A Versenyképes Járások Program végrehajtási rendszeréről ​szóló 2/2025. (II. 28.) KTM rendelet szabályozza, hogy a Területfejlesztési Alap terhére a 2023. évben az egy főre jutó GDP európai uniós átlag 120%-át el nem érő hazai régiók járásaiban található települési önkormányzatok és ezen települési önkormányzatoknak a jogi személyiséggel rendelkező társulásai részesülhetnek támogatásban. A Program keretében a miniszter véleményező, javaslattevő testületként Járási Fejlesztési Fórumot hoz létre.

A Fórum feladata, hogy véleményezze a járást érintő fejlesztési igényeket, és javaslatot tegyen a miniszternek azok támogatására (előminősítési eljárás). Járást érintő fejlesztési igénynek minősül, ami a járáshoz tartozó település vagyonát, lakosságát és működését érinti. A miniszter a Fórum javaslatának figyelembevételével dönt arról, hogy az előminősítési eljárást követően milyen fejlesztési igényeken alapuló támogatási igények alapján nyújt támogatást.

A Fórum tagjainak a miniszter felkéri a vármegyei közgyűlés elnökét; amennyiben a járás székhelye megyei jogú város, úgy a megyei jogú város polgármesterét; a megyei jogú város kivételével az önálló polgármesteri hivatalt működtető település polgármesterét; a megyei jogú város kivételével a közös önkormányzati hivatal székhelye szerinti település polgármesterét; az adott járásban a 2025. évben szolidaritási hozzájárulásra kötelezett település polgármesterét, amennyiben a fentiek alapján még nem került felkérésre.

A miniszter a fejlesztési igények benyújtására, és a Fórum általi javaslattétel határidejére vonatkozóan évente felhívást tesz közzé, amely az egyes járások esetében tartalmazza a biztosítható fejlesztési keretösszeget is.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2025. február 1. - 2025. február 28. közötti időszakban 42 db szerződés jogi kontrolljára került sor.

Az iroda gondoskodik a Közgyűlésen elfogadott normatív határozatok és megalkotott önkormányzati rendeletek kihirdetéséről.

A 2025. február 27. napján tartott Közgyűlésen elfogadott normatív határozatok 2025. február 27. napján kihirdetésre kerültek.

A 2025. február 27-i Közgyűlésen megalkotott önkormányzati rendeletek február 28. napján kihirdetésre kerültek:

* az önkormányzat 2025. évi költségvetéséről szóló 4/2025. (II.28.) önkormányzati rendelet,
* a városi képviselők, bizottsági elnökök, tagok, valamint a tanácsnokok tiszteletdíjának, természetbeni juttatásainak megállapításáról szóló 19/2019. (X. 31.) önkormányzati rendelet módosításáról szóló 5/2025. (II.28.) önkormányzati rendelet,
* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 6/2025. (II.28.) önkormányzati rendelet,
* a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosításáról szóló 7/2025. (II.28.) önkormányzati rendelet.

A 2025. február 27-i ülésen elfogadott határozatok, a közgyűlés jegyzőkönyve, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései megküldésre kerültek a Vas Vármegyei Kormányhivatalnak, illetve a Közgyűlésen elfogadott határozatok és a nyilvános ülés jegyzőkönyve kihirdetésre és a honlapra feltöltésre kerültek.

A polgármesterre átruházott hatáskörben hozott nem hatósági döntések száma: 76 db

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat. Az iroda gondoskodott a Szombathelyért Közalapítvány kuratóriumi és felügyelő bizottsági tagjaiban történő változások bírósági átvezetéséről. A Kutyamenhely Alapítványt érintően egy kuratóriumi és egy felügyelő bizottsági tag cseréjére az iroda előterjesztést készített elő a márciusi ülésre.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2025. február 1. – 2025. február 28. közti időszakra vonatkozó iktatókönyvek szerinti hivatali statisztikát:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2025.02.01. - 2025.02.28** | |
| **Főszám** | **Alszám** |
| **A) PÉNZÜGYEK** | **5300** | **661** |
| A.1. Adóigazgatási ügyek | 5300 | 661 |
| **B) EGÉSZSÉGÜGYI IGAZGATÁS** | **1** | **44** |
| **C) SZOCIÁLIS IGAZGATÁS** | **703** | **1625** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **158** | **577** |
| E.1. Környezet- és természetvédelem | 16 | 35 |
| E.2. Építésügyek, településrendezés, területrendezés | 35 | 246 |
| E.3 Építésügy |  |  |
| E.4 Kommunális ügyek | 107 | 296 |
| **F) KÖZLEKEDÉS ÉS HÍRKÖZLÉSI IGAZGATÁS** | **104** | **357** |
| **G) VÍZÜGYI IGAZGATÁS** | **1** | **7** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **542** | **2246** |
| H.1. Anyakönyvi és állampolgársági ügyek | 235 | 454 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 42 |
| H.3. A Választásokkal kapcsolatos ügyek |  |  |
| H.4. Rendőrségi ügyek |  |  |
| H.7. Igazságügyi igazgatás | 11 | 46 |
| H.8. Egyéb igazgatási ügyek | 295 | 1701 |
| **I) LAKÁSÜGYEK** | **112** | **410** |
| **J) GYERMEKVÉDELMI ÉS GYÁMÜGYI IGAZGATÁS** | **17** | **116** |
| **K) IPARI IGAZGATÁS** | **7** | **17** |
| **L) KERESKEDELMI IGAZGATÁS, TURISZTIKA** | **43** | **132** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **32** | **205** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **1** | **74** |
| **R) SPORTÜGYEK** | **2** | **4** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **488** | **2346** |
| U.1. Képviselő-testület iratai | 1 | 26 |
| U.2. Kisebbségi önkormányzat iratai | 3 | 0 |
| U.3. Szervezet, működés | 112 | 651 |
| U.4. Iratkezelés, ügyvitel | 2 | 17 |
| U.5. Személyzeti, bér- és munkaügyek | 7 | 568 |
| U.6. Pénz- és vagyonkezelés | 358 | 1084 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **2** |
| X.1. Honvédelmi igazgatás | 1 | 0 |
| X.2. Polgári védelmi, katasztrófavédelmi igazgatás | 1 | 2 |
| **IKTATOTT ÜGYIRATOK SZÁMA ÖSSZESEN:** | **7513** | **8823** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával, illetményváltozásával kapcsolatos adminisztrációt, a polgármester és a jegyző munkáltatói jogkörébe tartozó intézkedések végrehajtását. 2025. február hónapban kiküldésre került a közszolgálati tisztviselők továbbképzéséhez szükséges képzési tájékoztató a felvehető képzések listájával, valamint a Probono rendszerben rögzítésre kerültek a kiválasztott képzések. Az Iroda gondoskodik az alapvizsga letételére nyitva álló határidőn belül a dolgozók felkészítő tanfolyamra és vizsgára való küldéséről. Az Iroda előkészítette a 2025. március 1. napjától érvényes alapilletmény eltérítés mértékéről szóló tájékoztatókat. Egyeztetésre került a 2025. évi utazási utalvány pontos adattartalma, valamint a jogosultak köre, az utalvány a határidőig elkészítésre és kiadásra kerül. A költségvetés elfogadását követően kiküldésre kerültek az idei Cafetéria nyilatkozatok, amelyek alapján kerül sor az utalásra. Fentieken túl az Iroda elvégezte a Hivatal 2025. évi költségvetésével kapcsolatos pénzügyi tervezési és egyeztetési, valamint a havi bérszámfejtéshez szükséges adminisztratív feladatokat.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2025. február 13-tól 2025. március 11-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 6 |
| Adósságkezelés | 0 |
| Átmeneti támogatás | 128 |
| Krízis támogatás | 145 |
| Rendszeres gyógyszertámogatás | 14 |
| Temetési segély | 1 |
| Fűtési támogatás | 2 |
| Rendszeres gyermekvédelmi támogatás | 8 |
| Hátrányos helyzet megállapítása | 7 |
| Önkormányzati lakásban lakók lakbértámogatása | 16 |
| Nem önkormányzati lakásban lakók bérleti díj támogatása | 19 |
| Szén-monoxid érzékelő vásárlásához nyújtott támogatás | 12 |
| Közlekedési támogatás | 30 |
| Személyi térítési díj mérséklése | 1 |
| Speciális diétához támogatás | 0 |
| **Összesen** | **389** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság a 2025. februári ülésén 8 család részére a lakáshasználatuk meghosszabbításáról döntött, 5 család részére rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

Közösségi Bérlakás Rendszerben nyilvántartott ingatlanok bérbeadása:

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2025. február hónapban 2 ingatlan bérbeadására került sor a KBR rendszerében.

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet 2025. március 1. napjától az alábbiak szerint került módosításra:

1. A bérleti díj támogatás megállapításának feltételrendszerében szereplő 2.500,- Ft/m2 összeg módosításra került az alábbiak szerint:

- a 39 m2-es, vagy ennél kisebb lakás esetén: 3.700,- Ft/m2,

- a 39 m2-nél nagyobb ingatlan esetén: 2.900,- Ft/m2.

2. A támogatásra való jogosultság egy főre jutó jövedelemhatára, figyelemmel a minimálbér 2025. évi összegére (193.382,- Ft/hó), megemelésre került az alábbiak szerint:

- egy vagy két fős háztartás esetén a jelenlegi 185.250,- Ft-ról 193.800,- Ft-ra,

- három vagy több fős háztartás esetén a jelenlegi 128.250,- Ft-ról 133.950,- Ft-ra.

3. Az öregségi nyugellátásban részesülő, egyedül élő idős személyek számára, a lakhatási költségeik csökkentése és a megélhetésük könnyítése céljából a bérleti díj támogatás havi összege 60.000,- Ft-ra emelkedett.

4. A jogosultak részére a támogatás havi összegének meghatározása céljából a háztartás egy főre jutó jövedelme alapján az alábbi sávok kerültek bevezetésre:

- 22.800,- Ft – 100.000,- Ft közötti egy főre jutó jövedelem esetén a havi támogatás összege: 40.000,- Ft,

- 100.001,- Ft – 160.000,- Ft közötti egy főre jutó jövedelem esetén a havi támogatás összege: 30.000,- Ft,

- 160.001,- Ft-nál magasabb egy főre jutó jövedelem esetén a havi támogatás összege: 20.000,- Ft.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2025. február - március hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* kapcsolattartás civil szervezetekkel;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* Idősügyi Tanács ülésének előkészítése;
* Kariatida tanulmányi támogatás adminisztrációja;
* Civil Fórum jegyzőkönyvének elkészítése;
* költségvetésben külön soron szereplő szervezetek támogatásának ügyintézése;
* márciusi, civil szervezeteket érintő Közgyűlési anyagok előkészítése.

Egészségügy területén végzett feladatok:

* a 2025. februári Egészségügyi Szakmai Bizottsági ülés jegyzőkönyvének elkészítése;
* februári bizottsági, közgyűlési határozatok végrehajtása;
* március havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* Háziorvosi Életpálya Modell kifizetéseinek intézése;
* házi gyermekorvosokkal egyeztető megbeszélés előkészítése, lebonyolítása.

Kultúra területén végzett feladatok:

* 2025. februári bizottsági és közgyűlési határozatok végrehajtása;
* rendelkező levelek, támogatási szerződés készítése;
* márciusi bizottsági, közgyűlési előterjesztések elkészítése;
* közművelődési rendelet módosításának véleményeztetése;
* kulturális intézmények éves beszámolójával, munkatervével kapcsolatos ügyintézés;
* kulturális intézmények személyi ügyeinek intézése (szabadság nyilvántartás és engedélyezés, kiküldetés, költségtérítés engedélyeztetése).

Köznevelés területén végzett feladatok:

* februári bizottsági, közgyűlési határozatok végrehajtása;
* márciusi bizottsági, közgyűlési előterjesztések elkészítése;
* Szombathelyi Kőrösi Csoma Sándor Utcai Óvoda törvényességi ellenőrzésének előkészítése;
* Óvodaigazgatói Munkaközösség márciusi ülésének előkészítése;
* az óvodaigazgatók szabadságolásának dokumentálása, táblázat aktualizálása;
* az óvodákban lévő BTMN-es gyermekek adatainak bekérése és összesítése;
* önkormányzati nyári napközis tábor előkészítése;
* pedagógus nap előkészítésével kapcsolatos feladatok;
* Óvodai Szakmai Nap szervezése.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2025. február 16. – 2025. március 16.  közötti időszakra vonatkozóan:

A sport területén végzett feladatok:

* 2025. február havi bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* március havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében kerültek lebonyolításra különböző diáksport rendezvények, többek között:

* általános és középiskolások részére kosárlabda diákolimpia;
* általános iskolások részére röplabda diákolimpia;
* általános és középiskolások részére torna diákolimpia;
* általános iskolások részére mezei futó diákolimpia;
* általános és középiskolások részére iskolák a jégen sportvetélkedő.

Az iroda

* segítette, koordinálta a szombathelyi székhelyű sportszervezetek aktuális ügyeit, valamint tájékoztatta az aktuális további pályázatokról a sportszervezetek vezetőit;
* elvégezte a szombathelyi székhelyű sportszervezetek által megküldött elszámolások feldolgozását és ellenőrzését;
* meghirdette a Városstratégiai, Idegenforgalmi és Sport Bizottsága által elfogadott „Szombathelyi székhelyű sportintézmények, sportszervezetek, egyesületek és más jogi személyek pénzügyi támogatására” kiírt pályázati felhívást;
* folytatta a tervezett szabadidősport rendezvények, versenyek lebonyolítását, amelyet a Városstratégiai, Idegenforgalmi és Sport Bizottság 2024. március havi Bizottsági ülésen fogadott el. A  szabadidősport sportrendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg.
* megkezdte a 2025. évre tervezett szabadidősport rendezvények, versenyek előkészítő szervezését;
* folytatta a tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság 2024. március havi Bizottsági ülésen fogadott el. A diáksport rendezvények szervezése, lebonyolítása a Sport és Ifjúsági Iroda közvetlen sportszakmai irányításával és sportági szakemberek közreműködésével valósul meg.
* szervezésében került lebonyolításra  általános és középiskolások részére az „Iskolák a jégén” sportvetélkedő;
* folytatta az óvodai és iskolai úszásoktatás 2025. évi téli turnusának szervezését és lebonyolítását;
* szervezésében került lebonyolításra a Kábítószerügyi Egyeztető Fórum;
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat;
* szervezésében került lebonyolításra a Városi Sítábor;
* elvégezte a Haladás 1919. Labdarúgó Kft. felügyelőbizottsági ülésének adminisztratív feladatait;
* megkezdte a 2025. évi Hivatali Nyári Élménytábor előkészítő szervezését.

A **Bérleménykezelési Iroda** feladatkörébe tartozó ügyek száma az alábbiak szerint alakult **2025. február 13-tól 2025. március 12-ig:**

|  |  |
| --- | --- |
| **ügyek típusa** | **száma (db)** |
| Műszaki ügyintézés | 110 |
| Lakásbérleti szerződéssel kapcsolatos ügyek | 221 |
| Bérleménykezeléssel kapcsolatos ügyek | 49 |
| Közművekkel kapcsolatos ügyek | 42 |
| Panaszkezeléssel kapcsolatos ügyek | 17 |
| Társasházakkal kapcsolatos ügyek | 228 |
| Tájékoztatások, adatszolgáltatások | 3 |
| Tulajdonosi hozzájárulás megadása | 2 |
| Szociális helyzet vizsgálata | 437 |

* Az iroda munkatársai folyamatosan készítik elő a bérleti/használati szerződések/megállapodások tervezetét.
* Az iroda továbbra is a szoros kapcsolatot tartott a közműszolgáltatókkal, személyes egyeztetést az átírásokkal összefüggésben a bérlemények birtokbavétele/birtokba adása kapcsán.
* Az iroda segítette a Pálos Károly Szociális Szolgáltató Központ és Gyermekjóléti Szolgálatot az általuk jelzett használók magatartási, illetve fizetési problémainak kezelésében. Az iroda területileg illetékes kezelői személyes megjelenésükkel részt vettek az esetkonferenciákon, személyes konzultációkon.
* A társasházi közgyűlések kapcsán – a tulajdonos önkormányzat képviseltétben eljárva – a közös képviselők által meghatározott időben megkezdődött a közgyűléseken történő személyes részvétel, a 2024. évi beszámolók elfogadása. A SZOVA NZrt. által kezelt társasházak esetében - 2024. október 1-jétől hatályos jogszabály-módosítás értelmében – be kell jegyeztetni a SZOVA NZrt. -t, mint közös képviselőt az ingatlan-nyilvántartásba.

Ehhez a közös képviselő megválasztásáról szóló, ügyvéd által ellenjegyzett közgyűlési határozat/jegyzőkönyv szükséges, így mindegyik társasház esetében az éves beszámoló mellett a társasházkezelők külön közgyűléseket tartanak a közös képviselő tisztségében történő megerősítésére vonatkozóan. Tekintettel arra, hogy az iroda bérleménykezelői képviselik a tulajdonos önkormányzatot a közgyűléseken, szükséges a személyes megjelenés, ami heti szinten 50-60 közgyűlésen való részvételt jelentett felosztva a kezelők között.

* Az iroda műszaki ügyintézője továbbra is hatékonyan látta el munkáját az új rendszerbe történő integrálás feltételi szerint.
* Az iroda kezelői komoly figyelmet fordítottak a bérlői bejelentések, panaszok kezelésére, intézésére, továbbá helyszíni kivizsgálására. Az esetleges munkaidőn túli bejelentések – pl.: tűzeset kapcsán – kellő körültekintéssel és figyelemmel jártak el.
* Az iroda a célfeladattal összefüggő adatok és iratminták összeállítását követően első körben 388 bérlőt/használót értesített ki az önkormányzati lakásrendelet 36. § (5) bekezdése értelmében, mely szerint 2025. január 1. napját követően a lakás bérlője, vagy használója – a kezelő felhívása alapján – évente egy alkalommal köteles igazolni a lakásban élők jövedelmi viszonyait.

Fentiekre tekintettel a Bérleménykezelési Iroda bérleménykezelői 2025. március 19. napjától megkezdik a helyszíni környezettanulmányt.

**A Közgazdasági és Adó Osztály 2025. február–márciusig tartó beszámolási időszakra vonatkozóan a következő tevékenységeket látta el:**

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

**Beszámoló az Adókivetési és az Adóvégrehajtási és Könyvelési Iroda tevékenységéről**

**Adókivetési Iroda:**

A Szombathelyen bevezetett helyi adókat (építményadó és helyi iparűzési adó) az adózóknak félévenként két részletben március 15., illetve szeptember 15. napjáig kell megfizetniük az önkormányzati adóhatóság megfelelő számláira.

Az adóigazgatási eljárás részletszabályairól szóló 465/2017. (XII. 28.) Korm. rendelet 22. § (1) bekezdése alapján az adóhatóság az adózókat értesítette az adószámla aktuális egyenlegéről, illetve az esetlegesen felszámított késedelmi pótlékról. Az adóhatóság elektronikusan a hivatalos elérhetőségén értesíti azt az adózót, aki (amely) bevallás benyújtására, adatszolgáltatás teljesítésére elektronikus úton kötelezett, vagy választása szerint elektronikusan nyújtotta be a bevallását.

Az Adókivetési Iroda a 2025. március 17-i fizetési határidőre tekintettel elkészítette, és a jogi személyek és egyéni vállalkozók részére elektronikus tárhelyükre kézbesítette (cégkapu, illetve ügyfélkapu) az adószámla kivonatokat. Magánszemélyek részére a befizetéshez szükséges készpénz átutalási megbízásokat is tartalmazó egyenlegértesítő készült el, melyek postai úton történő kézbesítése szintén megtörtént.

Az egyenlegértesítőn ismételten felhívta az iroda az adózók figyelmét arra, hogy megváltoztak az adóügyi bankszámlaszámok. Kérte, hogy a befizetéseket az adószámla kivonaton szereplő bankszámlaszámokra szíveskedjenek teljesíteni, hiszen a megszűnt számlaszámra kezdeményezett téves utalás többletköltséggel járhat.

A helyi iparűzési adó számlán előírásra került azon adózók részére a 2025. évi - 2025. június 2. napig esedékes -tételes adóelőleg összege, akik a helyi adókról szóló 1990. évi C. törvény (a továbbiakban: Htv.) 39/A. § (2) bekezdése szerinti egyszerűsített adóalap-megállapítást választották. A kiküldött adószámla kivonat már ezen előírásokat is tartalmazta.

A Htv. 41.§ (1) bekezdése alapján a vállalkozó a helyi iparűzési adóban az előlegfizetési időszakra - az egyes esedékességi időpontokra eső összeg feltüntetésével önkormányzatonként – adóelőleget köteles a bevallás-benyújtással egyidejűleg bevallani. Az adózás rendjéről szóló 2017. évi CL. törvény (továbbiakban: Art.) 69.§ értelmében az adózó az adóelőleg esedékességének időpontjáig benyújtott kérelmében az általa bevallott adóelőleg módosítását kérheti az adóhatóságtól, ha előlegét az előző időszak (év, negyedév, félév) adatai alapján fizeti, és számításai szerint adója nem éri el az előző időszak adatai alapján fizetendő adóelőleg összegét. Az árbevétel csökkenését valószínűsítő adózóktól érkező adóelőleg mérséklési kérelmek, továbbá a likviditási nehézségekkel küzdő adózók által benyújtott fizetési könnyítési kérelmek elbírálása folyamatos.

**Adóvégrehajtási és Könyvelési Iroda:**

Az iroda az adótartozások behajtásával kapcsolatos előkészítő feladatok után (hátralékos lista, kimutatások készítése) a fizetési kötelezettségüket nem teljesítő adózókat felszólítja a tartozásuk rendezésére. A befizetés elmaradása esetén az ügyintéző intézkedik a végrehajtási eljárás megindításáról. Adóvégrehajtási cselekményként hatósági átutalási megbízás (inkasszó) benyújtására, munkabérre és egyéb járandóságra történő letiltásra, továbbá ingatlan végrehajtás során az ingatlanvagyonra történő jelzálogjog, illetve végrehajtási jog bejegyzésére kerülhet sor.

Az adók módjára behajtandó köztartozások tekintetében az ügyintéző gondoskodik a tartozás előírásáról, nyilvántartásáról és behajtásáról.

Az iroda naprakészen ellátja a felszámolási-, csőd és végelszámolási eljárásokkal és a hitelezői igények kezelésével, valamint a kényszertörlési eljárás során a követelések bejelentésével kapcsolatos teendőket.

Az iroda gondoskodik az önkormányzati adószámlákra érkező befizetések számlakivonatainak folyamatos, naprakész könyveléséről. Továbbá ellátja a könyveléssel kapcsolatos átutalási, kiutalási, átvezetési, jelentési, zárási feladatokat.

Az iroda külön jogszabályokban meghatározott esetekben vagyoni bizonyítványt, illetve Szombathely város illetékességi területén elhelyezkedő ingatlanok értékéről adó- és értékbizonyítványt állít ki. 2025. február hónapban 5 db vagyoni bizonyítványt állított ki, valamint hagyatéki eljárásban, végrehajtási eljárásban, egyéb-, illetve gyámügyi eljárásban történő felhasználás céljából összesen 82 db ügyben, ügyenként egy vagy több ingatlan értékéről állított ki adó- és értékbizonyítványt a megkeresők részére.

A **Főépítészi Iroda** az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást. A lakossági gázártámogatáshoz jegyzői hatósági bizonyítványokat állított ki.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról.

Az **Általános Hatósági Iroda** 2025. február havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2025. február 1-28. között az alábbi új anyakönyvi események történtek:

* születés anyakönyvezése: 105,
* házasságkötés: 13,
* haláleset anyakönyvezése: 190.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2025. február 1-28. között a bejegyzett események száma az alábbiak szerint alakult:

* születési események és ehhez kapcsolódó változások: 428,
* házassági bejegyzések és ehhez kapcsolódó változások: 97,
* halotti bejegyzések: 35.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2025. február 1-28. között 113 ügyben indult meg a hagyatéki leltározás, összesen 1319 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos bejelentések és kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló bejelentések és kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett bejelentéseket és kérelmeket egyeztetik az ügyfelekkel, bizonyos esetekben hiánypótlásra kerül sor.

2025. február hónapban összesen 80 bejelentés és kérelem érkezett:

* 50 kereskedelmi tevékenységgel kapcsolatos bejelentés és kérelem;
* 20 kereskedelmi és kulturális célú közterület-használati kérelem;
* 2 szálláshely-szolgáltatási tevékenységgel kapcsolatos bejelentés;
* 6 teleppel kapcsolatos bejelentés és kérelem;
* 2 rendezvénytartási kérelem.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé. Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát. Továbbá a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerülnek a szálláshely-szolgáltatók és a vendéglátó üzletet üzemeltetők Nemzeti Turisztikai Adatszolgáltató Központ (NTAK) felé történő regisztrációs és rendszeres adatszolgáltatási kötelezettségének teljesítése is.

Az iroda *hatósági ellenőre* bejelentések alapján – esetenként a társszervekkel közösen – végzi a zenés, táncos rendezvények, valamint zeneszolgáltatást nyújtó kereskedelmi és vendéglátó üzletek éjszakai ellenőrzését és megteszi a szükséges intézkedéseket, annak érdekében, hogy az üzletek által kibocsátott zaj ne érje el a veszélyes mértékű környezeti zaj szintjét és a hatásterületen élő lakosság nyugalmát ne zavarja. 2025. február hónapban 6 esetben került sor zenés, táncos rendezvények, valamint vendéglátó üzletek éjszakai ellenőrzésére.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2025. február hónapban 6 új bejelentés érkezett a jegyzőhöz állatvédelmi ügyben. Ebben az időszakban 3 állatvédelmi hatósági ügyben született határozat, amelyekben figyelmeztetés szankció került alkalmazásra az állatvédelmi jogszabályok megsértése miatt.

Szombathely Megyei Jogú Város Önkormányzata tulajdonában álló mezőgazdasági besorolású területek *(„kiskertek”)* esetében a területek hasznosítása első sorban *rekreációs földhasználati szerződések* keretében történik. Ezen szerződések közül 2025. január 31. napjával több mint 650 szerződés járt le. A következő hasznosítási időszakra vonatkozóan januárban megkötött új földhasználati szerződések 2025. február hónapban benyújtásra kerültek a Vas Vármegyei Kormányhivatal Földhivatali Főosztályhoz.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2025. február hónapban 9 új eljárás indult, a folyamatban lévő ügyek közül 3 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2025. február hónapban a Közterület-felügyelet bejelentése alapján 6 esetben indult eljárás. A folyamatban levő ügyek közül 2025. február hónapban 3 közigazgatási eljárás zárult le határozathozatallal, amelyekben figyelmeztetés szankció került alkalmazásra.

Az iroda végzi a különböző *hirdetmények* – ideértve az Önkormányzat saját hirdetményei mellett más hatóságok megkereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2025. február hónapban összesen 85 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2025. február hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2025. február | 193 | 74 | 92 |

Fentieken túl Szent Márton-kártya kiadására pedig 2025. február hónapban 56 esetben került sor az ügyfélszolgálati ügyintéző által.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző emellett februárban már folyamatosan ellátta a március 4-én és március 15-én megrendezésre kerülő városi megemlékezésekkel kapcsolatosan feladatokat, egyeztetett a honvédséggel, huszárokkal, a forgalomkorlátozásokkal kapcsolatban mind a rendőrséggel, mind a Blaguss Agora Hungary Kft-vel és MÁV Személyszállítási Zrt-vel.

A Hatósági Osztályhoz tartozó **Közterület-felügyelet** 2025. február 1-28. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 147 db lakossági bejelentés érkezett. A lakossági bejelentések a Közterület-felügyelet felé 128 esetben telefonon, 18 esetben elektronikus úton, 1 esetben személyesen történtek.

A Szombathelyi Rendőrkapitányság hivatalos megkeresésére 9 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 11 esetben alkalmazott hangszórón keresztül figyelmeztetést, valamint 4 esetben alkalmazott feljelentést. 90 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 5 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 20 esetben, a Szompark Kft. 4 esetben kért segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 602 esetben alkalmazott szabálysértések észlelése esetén figyelmeztetést, 8 esetben helyszíni bírságot, továbbá 12 esetben a gépjármű üzembentartójának távollétében helyszíni bírságot szabtak ki. 44 esetben alkalmaztak feljelentést és 1150 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 28 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2025. február hónapban az alábbi intézkedéseket alkalmazták:

|  |  |  |  |  |  |
| --- | --- | --- | --- | --- | --- |
| **Intézkedések fajtája** | **Figyelmeztetés** | **Helyszíni bírság** | **Távolléti helyszíni bírság** | **Szabálysértési feljelentés** | **Közigazgatási eljárás** |
| **Közúti közlekedési szabályok megsértése** | 732 | 0 | 12 (408.800,- Ft) | 5 | 6 |
| **Közrend elleni szabálysértések** | 16 | 9 (370.000,- Ft) | 0 | 4 | 0 |

A járőrszolgálat által mobiltelefonos applikáción keresztül összesen 17 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartja a felügyelet. A Szűrcsapó utcai szolgáltató sor, valamint a Váci Mihály utcai szolgáltatóház és azok környéke továbbra is kiemelt területként került kezelésre. Továbbá a Közterület-felügyelet fokozott ellenőrzést hajtott végre a Derkovits-lakótelepen szabálytalanul várakozó tehergépjárművek tekintetében.

A szabálysértőkkel szemben a térfigyelő kamerarendszerhez rendelt hangszórón keresztül figyelmeztetések kerültek alkalmazásra, valamint a gyalogos járőrszolgálat helyszíni intézkedéseket folytatott le a Fő téren szabálytalanul közlekedő kerékpárosokkal szemben.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 2 esetben kezdeményeztek közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 2 esetben történt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2025. február havi tevékenységéről az alábbiakban számolok be:

|  |  |
| --- | --- |
| **2025. február 1-28.** | **db** |
| 2025. február 1. napján a telepen lévő ebek száma | 14 |
| Közterületen befogott eb | 2 |
| Állatvédő szervezettől átvett eb | 0 |
| Rendőrségi eljárásban bekerült eb | 0 |
| Hatósági megfigyelés alatt lévő eb | 0 |
| A telepről a gazdának átadott eb | 1 |
| Örökbeadott eb | 0 |
| Közterületen befogott, az állatkórháznak átadott eb | 0 |
| Állatkórházban elaltatott eb (eutanázia) | 0 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 0 |
| Ebtetem | 4 |
| Egyéb állattetem (galamb, sün, macska, patkány stb.) | 9 |
| 2025. február 28. napján a telepen lévő ebek száma | 15 |

1. Egyéb feladatok

*Forgalomra alkalmatlan gépjárművek:*

|  |  |
| --- | --- |
| Észlelt gépjárművek száma: | 33 db |
| * rendszámmal ellátva | 20 db |
| * ideiglenes rendszámmal ellátva | 1 db |
| * rendszám nélküli, regisztrációs matricával ellátva | 3 db |
| * rendszám nélküli, egyéb azonosítóval beazonosított | 1 db |
| * rendszám nélküli, nem beazonosított | 3 db |
| * rendszám nélküli, Magyarországon nem került regisztrálásra, nem található a nyilvántartásban | 5 db |
| Elszállított gépjárművek száma: | 8 db |
| * rendszámmal ellátva | 6 db |
| * rendszám nélküli, egyéb azonosítóval beazonosított | 1 db |
| * rendszám nélküli, Magyarországon nem került regisztrálásra, nem található a nyilvántartásban | 1 db |
| Kiváltott gépjárművek száma: | 2 db |
| Bontó-hulladékkezelő által kiállított igazolások száma: | 19 db |
| Végleges kivonási kérelmek száma: | 8 db |
| Végleges határozatok száma: | 2 db |
| Ideiglenes kivonási kérelmek száma: | 1 db |
| Közigazgatási hatósági eljárások kezdeményezése: | 5 db |

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 4 esetben kezdeményezett a Közterület-felügyelet közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2025. február hónapban megindított új közigazgatási hatósági eljárások | 33 db |
| 2025. február hónapban meghozott határozatok száma | 29 db |
| * ebből közigazgatási szankciók száma | 24 db |
| * figyelmeztetések száma | 24 db |
| * közigazgatási bírságok száma, összege | 0 db |
| * a jogsértés el nem követését megállapító határozatok száma | 5 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 5 esetben forgalomra alkalmatlan gépjármű közterületen történő engedély nélküli tárolása miatt kezdeményezte közigazgatási hatósági eljárás indítását.

*Büntetőeljárások megindítása:* A Közterület-felügyelet büntetőeljárást a Szombathelyi Rendőrkapitányság irányába 2025. február hónapban 2 esetben kezdeményezett, 1 esetben rongálás, 1 esetben csoportosan elkövetett garázdaság bűncselekmény elkövetésének alapos gyanúja miatt.

*Biztosítási feladatok:* 2025. február hónapban az alábbi biztosítási feladatok kerültek végrehajtásra:

* február 3-4. – a megváltozott forgalmi rend miatt a biztonságos közlekedés biztosítása a Dr. Szabolcs Zoltán utcában;
* február 5. – fametszési munkák biztosítása a Rákóczi Ferenc utcában – SZOMPARK Kft.;
* február 11. – fametszési munkák biztosítása a 18-as Honvéd úton – SZOMPARK Kft.;
* február 13. – fametszési, valamint parkoló és csatornatisztítási munkák biztosítása a Malom utca 2. szám mögött – SZOMPARK Kft., SZOVA NZrt.;
* február 17. – Fametszési, valamint utcatakarítási munkák biztosítása Szent Márton utca 77. szám előtt – SZOMPARK Kft., SZOVA NZrt.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a projektek közbeszerzési munkarészeinek ellenőrzési eljárásaiban.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **Zárt csatorna fedlapok, víznyelőrácsok cseréje** | A Közbeszerzési Bíráló Bizottság 2024. október 24. napján tett javaslatot az eljárás eredményessé nyilvánítására, valamint a nyertes ajánlattevő kihirdetésére, melyet a Döntéshozó 20/2024. (X.24.) sz. KBB határozatában elfogadott.  A közbeszerzési eljárás nyertes ajánlattevője a „SZKENDÓ”Kft., székhelye: 9700 Szombathely, Mérleg u. 2.  A szerződés december 3. napján aláírásra került.  A szerződés teljesítése folyamatos. |
| 2. | **Szombathely 3676 hrsz-ú ingatlanon, a Bartók Béla körúton lévő Perint-patak híd teljes körű felmérése, fő- és célvizsgálata** | A Közbeszerzési Bíráló Bizottság 2025. február 3. napján az eljárás megindításáról döntött, az ajánlattételi felhívást és közbeszerzési dokumentációt megtárgyalta, melyet a Döntéshozó 2/2025. (II.3.) sz. KBB határozatában elfogadott.  Az ajánlattételi határidőig 2025. február 24-ig 5 db ajánlat érkezett. Az ajánlati árak a rendelkezésre álló fedezet felettiek.   A rendelkezésre álló fedezet: nettó 11 335 000 Ft  **SPECIÁLTERV Kft.** ajánlati ára: nettó 28 800 000 Ft  **Propontis Mérnöki Tervező, Tanácsadó, Szakértő és Építőipari Kivitelező Kft.** ajánlati ára: nettó 1 974 417 Ft (irreálisan alacsony)  **Vasút-Híd-Út Mérnöki Tanácsadó Kft.** ajánlati ára: nettó 13 890 000 Ft  **UVATERV Út-, Vasúttervező Zrt.** ajánlati ára: nettó 23 780 000 Ft  **Pont-TERV Mérnöki Tervező és Tanácsadó Zrt.** ajánlati ára: nettó 18 500 000 Ft.  Az ajánlatok műszaki-szakmai értékelését a Beruházási Iroda elvégezte, Tanácsadónk a **Propontis Mérnöki Tervező, Tanácsadó, Szakértő és Építőipari Kivitelező Kft-t** felszólította az aránytalanul alacsony ár alátámasztására. Ezt követően történik a hiánypótlási felhívás kiküldése ajánlattevők részére. |
| **3.** | **„TOP Plusz-1.3.1-21” kódszámú „Fenntartható városfejlesztési stratégiák támogatása” című és a „TOP Plusz-1.3.2-23” kódszámú „Fenntartható városfejlesztés” című pályázati felhívások keretében Stratégiai dokumentumok beszerzése** | Jelen eljáráshoz a Közbeszerzési Tanácsadóval Versenyszabályzatunk szerint a szerződés megkötésre került 2025. március 03-án. A közbeszerzési eljárás előkészítése folyamatban van. Az ajánlattételi felhívás és a szerződés tervezete megküldésre került egyeztetés céljából a műszaki előkészítést végzők részére. A közbeszerzési eljárás megindításáról várhatóan március végén tesz javaslatot a Döntéshozónak a Közbeszerzési Bíráló Bizottság. |
| **4.** | **SZMJV Önkormányzata 2025. évi összesített közbeszerzési terve** | Előre láthatóan 2025. március 20. napján kerül sor a Közbeszerzési Bíráló Bizottsági ülésre, a 2025. évi Közbeszerzési Terv elfogadása céljából, tekintettel arra, hogy azt 2025. március 31. napjáig kell publikálni. |
| **5.** | **TOP Plusz-os eljárások (előre láthatóan 24 db eljárás, eljárásonként több részajánlati körrel, ebből 14 db útfelújítás, 6 db „Fenntartható humán infrastruktúra”, 3 db „ESZA” eljárás, valamint a Sárdi-éri út építése)** | A Közbeszerzési Iroda folyamatosan végzi a közbeszerzési eljárások előkészítéséhez szükséges Közbeszerzési Tanácsadó beszerzése érdekében a piackutatásokat, valamint a Tanácsadó Versenyszabályzatunk szerinti beszerzését. |

A **Beruházási Iroda** vezetője az alábbi tájékoztatást adja az iroda munkájáról:

**TOP\_Plusz-3.4.1-23-SH1-2024-00003 sz. "Bölcsődék fejlesztése Szombathelyen"**

A projektmenedzser a támogatási kérelemhez elkészítette a megalapozó dokumentumot, és megküldte szakmai véleményezésre, melyet szakmai átnézés után véleményezett az iroda, és november végén megküldte. A projektmenedzser a támogatás iránti kérelmet benyújtotta. A jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés.

**TOP\_Plusz-3.4.1-23-SH1-2024-00002 sz. "Egészségügyi alapellátás fejlesztése"**

A projektmenedzser a támogatási kérelemhez elkészítette a megalapozó dokumentumot, és megküldte szakmai véleményezésre, melyet szakmai átnézés után véleményezett az iroda, és november végén megküldte. A projektmenedzser a támogatás iránti kérelmet benyújtotta. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés.

**TOP\_PLUSZ-3.4.1-23-SH1-2024-00006 sz. "Gyermekjóléti és szociális alapszolgáltatások fejlesztése"**

A projektmenedzser a támogatási kérelemhez elkészítette a megalapozó dokumentumot, és megküldte szakmai véleményezésre, melyet szakmai átnézés után véleményezett az iroda, és november végén megküldte.

A projektmenedzser a támogatás iránti kérelmet benyújtotta. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés.

**TOP\_PLUSZ-3.4.1-23-SH1-2024-00005 sz. "Óvodafejlesztések Szombathelyen"**

A projektmenedzser a támogatási kérelemhez elkészítette a megalapozó dokumentumot, és megküldte szakmai véleményezésre, melyet szakmai átnézés után véleményezett az iroda, és november végén megküldte. A projektmenedzser a támogatás iránti kérelmet benyújtotta. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés.

**TOP\_Plusz-3.4.1-23-SH1-2024-00004 sz. "Szociális alapszolgáltatások minőségi fejlesztése"**

A projektmenedzser a támogatási kérelemhez elkészítette a megalapozó dokumentumot, és megküldte szakmai véleményezésre, melyet szakmai átnézés után véleményezett az iroda, és november végén megküldte. A projektmenedzser a támogatás iránti kérelmet benyújtotta. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés.

**TOP\_ PLUSZ-1.3.1-21-VS1-2022-00001 azonosítószámú „Szociális alapszolgáltatások fejlesztése”**

Szombathely, Pozsony utca 47. szám alatti ingatlanon (hrsz. 7685) meglévő idősek nappali otthona átalakítása és bővítése, valamint autizmussal élők nappali ellátását biztosító otthon létesítése:

A megalapozó dokumentum (MAD) műszaki tartalmának összeállításában részt vett az iroda; koncepcionális vázlatrajzot, helyszínrajzot és helységlistát készített. A 2024. áprilisi Közgyűlésre az előterjesztés műszaki tartalma összeállításra került. A Közgyűlés elfogadta a MAD benyújtását. Az anyag összeállítását követően 2024. augusztus 12-vel a projektmenedzser benyújtotta a MAD-ot. A Magyar Államkincstár a támogatási kérelmet jogosultsági szempontok alapján megvizsgálta, amely megfelelt a kritériumoknak, a tartalmi értékelés megkezdődött.

Magyar Államkincstár döntése megérkezett a 680 millió összegű támogatásra. Indikatív tervezői árajánlatkérést, tervezési program műszaki dokumentáció előkészítését megkezdtük.

**TOP\_PLUSZ-6.2.1-23-SH1-2024-00001 számú, "Sárdi-éri iparterület fejlesztése, kivezető út építése"**

A tervező beszerzését készíti elő az iroda, mely a megelőző földhivatali átvezetéseket követően indítható. A termőföld végleges más célú hasznosításához szükséges földmérési munkarészek elkészültek. A talajvédelmi terv elkészült, a termőföld végleges más célú hasznosítására vonatkozó eljárás folyamatban van, a hiánypótlás benyújtásra került. A Magyar Államkincstár a támogatási kérelmet jogosultsági szempontok alapján megvizsgálta, amely megfelelt a kritériumoknak, a tartalmi értékelés megkezdődött. A közbeszerzési eljárás indító adatlapot az iroda elkészítette, véleményezés alatt van.

**TOP\_ Plusz 1.3.2-23 kódszámú Fenntartható városfejlesztés**

A meghatározott, megkapott fejlesztési igények helyszíni felmérését, szakmai vizsgálatát elvégezte az iroda, a javasolt műszaki tartalmakat összeállította és tisztségviselői jóváhagyással a projektmenedzseri feladatokat ellátó Savaria Városfejlesztési NKft-nek megküldte. A vezetők által kiválasztott elemek alapján összeállított projektcsomagokhoz kapcsolódó, támogatás iránti kérelemhez szükséges további műszaki dokumentációk összeállítását elvégezte a Beruházási Iroda.

A projekt elemek tekintetében:

|  |  |
| --- | --- |
| Projekt címe | Elvégzett munka |
| P1.V2 Parkolási infrastruktúra- és zöldfelületfejlesztés a Derkovits városrészen | A projektmenedzser által elkészített megalapozó dokumentum műszaki szakmai véleményezését elvégezte az iroda. A támogatás iránti kérelem benyújtásra került. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés. |
| P1.V3 Zöldfelületfejlesztés Szombathelyen | A projektmenedzser által elkészített megalapozó dokumentum műszaki szakmai véleményezését elvégezte az iroda. A Zöldinfrastruktúra Tervzsűri részére 2025. február 6-án a projektmenedzserrel közösen bemutatta a koncepcionális ötletterveket, a tervzsűri a szakmai értékelését megküldte. A támogatás iránti kérelem benyújtásra került. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés. |
| P1.V4 Hunyadi út felújítása Szombathelyen I. ütem | A projektmenedzser által elkészített megalapozó dokumentum műszaki szakmai véleményezését elvégezte az iroda. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés. |
| P1.V5 Kodály Zoltán utca felújítása Szombathelyen | A projektmenedzser által elkészített megalapozó dokumentum műszaki szakmai véleményezését elvégezte az iroda. A támogatás iránti kérelem benyújtásra került. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés. |
| P1.V6 Belterületi úthálózat fejlesztése | A projektmenedzser által elkészített megalapozó dokumentum műszaki szakmai véleményezését elvégezte az iroda. A támogatás iránti kérelem benyújtásra került. |
| P1.V7 Kerékpárosbarát fejlesztések a déli városrészen | A projektmenedzser által elkészített megalapozó dokumentum műszaki szakmai véleményezését elvégezte az iroda. A támogatás iránti kérelem benyújtásra került. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés. |
| P1.V8 Közúti infrastruktúra fejlesztése | A projektmenedzser által elkészített megalapozó dokumentum műszaki szakmai véleményezését elvégezte az iroda. A támogatás iránti kérelem benyújtásra került. |
| P1.V9 Belterületi utak fejlesztése Szombathelyen | A projektmenedzser által elkészített megalapozó dokumentum műszaki szakmai véleményezését elvégezte az iroda. |
| P1.V10 Kerékpárosbarát fejlesztések Szombathelyen | A projektmenedzser által elkészített megalapozó dokumentum műszaki szakmai véleményezését elvégezte az iroda. A támogatás iránti kérelem benyújtásra került. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés. |
| P1.V11 Belterületi útfelújítások | A projektmenedzser által elkészített megalapozó dokumentum műszaki szakmai véleményezését elvégezte az iroda. A támogatás iránti kérelem benyújtásra került. Jogosultsági vizsgálat lezajlott, a pályázat a jogosultsági kritériumoknak megfelelt, így megindult a tartalmi értékelés. |
| P1.V12 Belterületi utak korszerűsítése | A projektmenedzser által elkészített megalapozó dokumentum műszaki szakmai véleményezését elvégezte az iroda. |
| P1.V13 Markusovszky L. utca felújítása | A projektmenedzser által elkészített megalapozó dokumentum műszaki szakmai véleményezését elvégezte az iroda. |
| P1.V14 Bartók Béla krt. és híd felújítása | A híd – és fővizsgálat beszerzésére vonatkozó műszaki szakmai adatlapot összeállította az iroda, a közbeszerzési eljárás keretében 5 db ajánlat érkezett. Az ajánlatok műszaki véleményezése megküldésre került a Közbeszerzési Iroda részére.  A projektmenedzser által elkészített megalapozó dokumentum műszaki szakmai véleményezését elvégezte az iroda. |
| P1.V15 Hunyadi utca felújítása Szombathelyen II. ütem | A projektmenedzser által elkészített megalapozó dokumentum műszaki szakmai véleményezését elvégezte az iroda. |

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde kivitelezési munkái befejeződtek, a műszaki átadás-átvételi eljárás lezárult 2024. november 12-én. A bölcsődei eszközbeszerzésekhez kapcsolódóan mindhárom eszközbeszerzési körben a vállalkozók szerződésszerűen teljesítettek, kifizetésük megtörtént. A bölcsőde 2024. december 16-án megnyitott. A közbeszerzési eljárások ellenőrzését végzi a Magyar Államkincstár, a hiánypótlási felhívások megválaszolása folyamatosan zajlik. Lechner Központ végső igazolásának kiállításához további adatszolgáltatási kérés érkezett, ezek beszerzését és összeállítását végzi az iroda. Eszközbeszerzés garanciális hibalistájának teljesítése folyamatban van. A hálózati víz-, és a villamos energia használatának átíratását intézi az iroda az Egyesített Bölcsődei Intézmény nevére. Garanciális eszközszállítások zajlanak. Az RRF Szentkirályi projekt 7. sz. kifizetési kérelemhez beérkező hiánypótlás anyagát határidőre összeállította az iroda közösen a Pénzügyi Irodával és a Projekt Irodával.

**Létesítményi, intézményi karbantartások, felújítások**:

* Az AGORA inverter cseréje megtörtént intézményi finanszírozásból, karbantartási megállapodás 2024. évre vonatkozó teljesítésigazolás kiállításra került. A régi inverter leselejtezését intézi és a 2025. I. félévre vonatkozó, fenntartási jelentésekhez szükséges nyilatkozatok beszerzését is végzi az iroda.
* A Bercsényi Iskola energetikai felújítása keretén belül telepített, lapostetőn elhelyezett napelempark a közelmúlt viharos időjárása következtében megrongálódott; a beton tömbök elmozdultak, kibillentek több helyen, ezáltal a vezetékek, kábelek megfeszültek. Négy helyen a villámhárító is letört, valamint egy kapcsolószekrény el is törött. Ennek biztosításból történő kárrendezésére az intézmény felvette a kapcsolatot a biztosítóval, az iroda tájékoztatta a Tankerületi Központot, és egyben kérte a biztosító felé való kárbejelentést. Továbbá piackutatási célú árajánlatot kért az iroda a kivitelezőtől a napelempark megrongálódott elemeinek helyreállításra, illetve kiegészítő leterhelésére. Egyúttal a fejlesztés során megvalósított napelempark Tankerületi Központ kezelésébe átadásához szükséges szakvélemény készítésére is kért be árajánlatot. A Tankerület felvette a kapcsolatot a biztosítóval, illetve a KG Investtől kért árajánlatot az inverter cseréjére.
* Ernuszt-kastély: Az igazgató megkereső levelére a Beruházási Iroda felmérte a kastély jelenlegi állapotát; a homlokzati falak, oszlopfők, illetve belső falvizesedések, hiányos padlásfödém szigetelés, nyikorgó, mozgó parketta burkolat figyelhető meg a belső terekben. Indikatív árajánlatkérés ment ki a helyreállítási munkák pénzügyi fedezetének nagyságrendi meghatározására.
* A Napsugár Óvoda inverter cseréjét a GAMESZ saját költségén intézte.
* A Micimackó Óvoda inverter cseréje szükséges, mivel a fenntartási időszakban a rendszer megfelelő működését le kell igazolni.

**11-es Huszár út és Lovas utca összekötését biztosító út építése**: Az engedélyezési és kiviteli tervek elkészítésére vonatkozóan a Versenyszabályzat szerinti ajánlattételi felhívás kiküldésre került. A beérkezett ajánlatok kiértékelése megtörtént, a tervezési feladatokra vonatkozó szerződés megkötésre került, a terveket a Westber Kft. készíti, a teljesítés a szerződés szerint zajlik. A tervezési folyamatok elősegítése érdekében a csapadékvíz elvezetésének megoldására egyeztetéseket folytatott az iroda.

**Villamos energia beszerzés**:

- Az Önkormányzat, a Polgármesteri Hivatal, valamint a Savaria Városfejlesztési Nonprofit Kft. 2025. évi villamos energia beszerzéséhez szükséges műszaki és egyéb dokumentumokat összeállította az iroda és a Közbeszerzési Irodának átadta 2024. szeptember 6-án. A Központi Közbeszerzési Portálon megjelent a felhívás, kiegészítő tájékoztatás kérésekre a válaszokat megadta, a bontási jegyzőkönyv kiküldésre került az érintettek részére. Bíráló bizottsági döntést követően a szerződéseket előkészítette az iroda, melyek aláírásra kerültek.

- Az adatszolgáltatás és a hiányzó adatok bekérése, POD azonosítók egyeztetése folyamatosan zajlik. Az ideiglenes áramvételi helyek kialakításához (Adventi Vásár, Majális, sportrendezvények) és új fogyasztási helyek kiépítéséhez (pl. trafibox, kerékpárút, gyalogos átkelőhelyek) szükséges befogadói nyilatkozatok kérését intézi az iroda, és az elosztói engedélyes felé történő igénybejelentéshez adatokat szolgáltat, a jóváhagyásban közreműködik.

- A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között földkábelen keresztül 6000 m hosszan kerül biztosításra szerződés szerint. A földkábel tervezése és kivitelezése E.ON Zrt. beruházás keretében valósul meg. Az E.ON a munkákat megkezdte, a Galambos Transz Kft. telephelyétől induló vezeték kiépítése zajlik. A további 2 MW igénylése megtörtént.

**A Horizon 2020 JUSTNature projekt** keretén belül a szombathelyi Perint patak (Szent Flórián körút és Szent Gellért utcák közötti szakaszának) keleti partjának, a Szombathely 9144/12 hrsz-ú ingatlannak a növénytelepítésére és árnyékosítására vonatkozó koncepcionális terv elkészítésére a tervezőt beszerezte az iroda. A koncepcionális tervet Szily Adrien tervező 2025. január 16-án benyújtotta.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:**

A kivitelezés befejeződött, a forgalomba helyezési engedélyt a hatóság kiadta, az ingatlan nyilvántartásban történő átvezetéshez szükséges dokumentáció a földmérő által január elején benyújtásra került a Földhivatalhoz (I. lépés), a telekalakítási engedélyezési eljárás (II. lépés) kérelmeinek (3 db) benyújtása július 18-26-án megtörtént. Az 1 éves garanciális bejárás megtartásra került, a hibák kijavítása a kivitelező részére előírásra került. Az iroda a birtokbaadási eljárást készíti elő a Magyar Közút részére.

Közös helyszíni bejárást folytatott le a Közút szakembereivel és a kivitelezővel, a garanciális hibákat a kivitelező folyamatosan végzi, tájékoztatása szerint 2025. május 31-ig kijavítja.

**TOP-6.1.5-15-SH1-2019-00002 Ferenczy I. utcai fejlesztés:**

A projekt zárása megtörtént. A támogató által a projektzáráshoz szükséges dokumentumok beszerzésre kerültek.

A Szent Quirinus utca csapadékvíz elvezetésének vízjogi üzemeltetési engedélyezéséhez szükséges dokumentumok (tulajdonosi hozzájárulások) beszerzése többszöri próbálkozás után idén megtörtént, az iroda újra megindította az utca vízjogi üzemeltetési engedélyének megszerzésére irányuló eljárást. A hatóság hiánypótlást küldött ki, és az iroda a hiányzó dokumentumok beszerzését intézi.

**Garanciális munkák:**

* Az Oladi Szakközépiskola energetikai felújításához kapcsolódó garanciális szemlére 2024. november 13-án került sor. A műszaki ellenőr által felvett hibalista szerinti hibák kijavítására a kivitelező felszólítása megtörtént. Az Imocent Kft. javította a meghibásodott tornatermi menekülő ajtót, de az ajtók karbantartására az intézménynek erre szakosodott szakcéggel kell szerződést kötnie. Az intézmény megküldte az iroda részére a napelem 2025. januárra vonatkozó mérőóra állásait. A fenntartási jelentéshez szükséges megfelelőségi nyilatkozat beszerzése folyamatban van.

**Városháza tartószerkezeti megerősítése**

A tartószerkezeti szakértői vélemény alapján a Városháza épület tartószerkezeti felújításának tervezői feladataira vonatkozó első beszerzés eredménytelen lett. A kibővített tervezői körnek ismételten kiküldésre került az ajánlatkérés.

A nyertes ajánlattevővel, a Mátis és Egri Tervező Kft.-vel 2025. február 24-én megkötötte az Önkormányzat a tervezői szerződést, melyben 14 hét teljesítési idő lett meghatározva a komplett kiviteli tervek leszállítására (2025. május 30.).

**Tervezések:**

* Szombathely város területén, 3 helyszínen (Markusovszky Lajos utca 5-8. szám között, Ernuszt u. és Komlósi F. u. között, és a Körmendi úton) az iroda új gyalogátkelőhelyek tervezését rendelte meg. A munkaközi tervek értékelése és a helyszíni egyeztetések megtörténtek. Vezetői jóváhagyást követően benyújtásra kerültek az engedélyes tervek a hatóság felé, és megindult az engedélyezési eljárás. A határozat véglegessé vált, a kiviteli tervek elkészültek.
* Szombathely Jászai Mari utca 1/A-1/D. épületek előtti járdaszakasz tervezésére a megrendelőt kiküldte az iroda, a tervezési határidő 2025. április 30-án jár le.

**Adatszolgáltatások, jelentések, szakmai vélemények készítése:**

* Közbeszerzési eljárások teljesítéséhez tartozó adatszolgáltatások megküldése a Közbeszerzési Iroda felé folyamatosan történik a kivitelezésekkel összefüggésben.
* Nemzetgazdasági szempontból kiemelt ügyekről jelentés készítése és megküldése a Vas Vármegyei Kormányhivatal részére. Folyamatosan, minden hónap végén készíti el az iroda.
* OSAP adatszolgáltatás is rendszeres, folyamatosan végezi az iroda és határidőben benyújtásra kerül.

**Projekt indikátorok stabilizálása:** Az akciólista elkészült, a kritériumok begyűjtése befejeződött. Az érintett felekkel az egyeztetés megtörtént. A verifikációs és validációs folyamatok átdolgozása megtörtént, jelenleg az operatív tevékenységek átdolgozását végzi az iroda. Két helyen van szükség javításra, mely jelenleg folyamatban van: Napsugár és a Micimackó Óvoda. A Beruházási Iroda kooperatív módon műszaki javaslatokkal segíti a folyamatot, azoknál az intézményeknél, ahol erre igény van, a szakirányú kérdésekben segítséget nyújt.

**Energetikai monitoring rendszer:** A rendszer hatékonyságának növekedése egyértelműen látszik a visszajelzésekből. A rendszer kezelése, fejlesztése a továbbiakban is folytatódik, mivel számos területen még beavatkozás szükséges. A „programozás” befejeződött, az EON távleolvasási portál felületén a napi monitorozás lehetősége biztosítottá vált.

* A Magyar Energetikai és Közmű-szabályozási Hivatal (MEKH) értesítést küldött arról, hogy a kötelező közintézményi energiahatékonysági feladatok ellátását a MEKH támogatja azzal, hogy biztosítja a NEH Információs Rendszert (NEHIR) és az online energetikai adatgyűjtő rendszert, az Energy Management Information System-et (EMIS). Az adatszolgáltatási kötelezettségeiket a közintézmények e két rendszer használatával teljesíthetik. Erre vonatkozóan a Beruházási Iroda értesítette a közintézmények vezetőit, és kérte a két rendszerhez való csatlakozást.
* A közintézmények megkezdték a NEHIR/EMIS regisztrációkat és az épületállományok feltöltését az alábbi PIR kategóriákba sorolva.
* A NEHIR/EMIS és a Panda adatgyűjtő rendszer összehangolása nélkülözhetetlen a hatékony energiamenedzsment kialakításához. Ez a feladat egy többhónapos folyamat, amelynek megkezdődtek az előkészületei.

**Energiahatékonysági Kötelezettségi Rendszer (EKR), megtakarítás:** Már átvizsgálta az iroda a 2021., 2022., 2023. év fogyasztási adatainak jelentős részét, számítások, elemzések alapján meghatározta az adattömböt, amelyet érdemes lenne a rendszerben kezelni, és kérésre az adattömbök bővítését is elvégezte. Vizsgálja az iroda annak lehetőségét, hogy a Polgármesteri Hivatal világítása fejlesztésre kerüljön ESCO szerződéssel.

**Lekötött teljesítmények felülvizsgálata, optimalizálás:** Megtörtént a lekötött teljesítmények felülvizsgálata. A statikus számítási módszer alkalmazása befejeződött. A hálózathasználati szerződések megérkeztek az elosztótól. Az érintett ingatlanok műszaki dokumentumainak felülvizsgálatát végzi az iroda. A lekötött teljesítmények optimalizálásának eredményeként, hosszútávon (2030-ig) több mint nettó 80.000.000 Ft megtakarítás képződik. A folyamatnak nincs költségvonzata, a felülvizsgálat szükség esetén folyamatos.

A **Kommunális Iroda** ellátja, a közutak, közterületek, a csapadékvíz-elvezetés üzemeltetésével és fenntartásával, a köztisztasággal, az e-közműegyeztetéssel, lakossági bejelentésekkel kapcsolatos feladatokat.

Fentiek alapján *2025. február 13. és 2025.március 12.* napja közti időszakban az ***iktatott ügyek száma 387 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,
* útcsatlakozások kialakítása, rendezvények) 209 db,
* úthiba 43 db,
* behajtási engedély 38 db,
* telephely igazolások 2 db,
* csapadékvíz-elvezetés 8 db,
* a köztisztaság 45 db,
* az e-közműegyeztetés 0 db,
* egyéb 42 db.

Állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., Vasi Flóra Kft., Szkendó Kft.)

A SZOVA NZrt. 2024. november 11-től a téli készenlétet elrendelte, amennyiben szükséges a következő időszakban a síkosságmentesítést és a hóeltakarítást elvégzi.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi. A közlekedési táblák kihelyezése és cseréje, valamint forgalomkorlátozó eszközök kihelyezése folyamatosan történik.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, javítása, valamint a város területén lévő zárt csapadékcsatorna és víznyelő mosatása megrendelések alapján folyamatosan történik a város egész területére kiterjedően.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére. Igényeiket a képviselők folyamatosan jelzik az iroda felé.

A **Környezetvédelmi Iroda** vezetője az alábbiakról tájékoztatott:

Az iroda 2024. október 11-étől ellátja - többek között - a parkfenntartással, a fakivágással, a játszóterek, szökőkutak, fizetőparkolók üzemeltetésével, a közvilágítással, a helyi közösségi közlekedéssel, a közterület-használati engedélyek kiadásával, a köztemetők fenntartásával, a kéményseprőipari közszolgáltatással, a nem közművel összegyűjtött háztartási szennyvíz begyűjtésével, tűzivíztározók időszakos ellenőrzésével, a rágcsálóirtással, a zajvédelemmel, a szárazelem gyűjtéssel, a természetvédelmi szakhatósági megkeresésekkel, a víz- és szennyvízrekonstrukcióval, vízgazdálkodással, valamint a Környezetvédelmi Iroda hatáskörébe tartozó lakossági bejelentésekkel kapcsolatos feladatokat.

A Szombathelyi Parkfenntartási Kft. (SZOMPARK Kft.) a parkfenntartási feladatokat, mint parkok takarítását, balesetveszélyes fák kivágását, virágágyások ápolását a városi kertész közreműködésével folyamatosan végzi. A tél legfontosabb munkafázisai, a fametszések városszerte zajlanak.

A lakossági és képviselői közvilágítási bejelentések kezelése és a hibaelhárítás megrendelése, valamint a számlázással kapcsolatos ügyintézés az irodán folyamatos. Az energiaoszlopok, elosztószekrények jogszabály által előírt, érintésvédelmi időszakos felülvizsgálatát megrendeltük. A Herényi Virágút rendezvényhez kapcsolódó ideiglenes felhasználási helyek kiépítésének ügyintézése megkezdődött.

A BLAGUSS Agora Hungary Kft. - helyi közösségi közlekedési - 2025. évre vonatkozó menetrendjének, jegy- és bérletárainak módosítása 2024. december 20. napján mindkét fél részéről aláírásra került. Az új menetrend 2025. február 1-jétől került bevezetésre. A képviselők a menetrend módosítására vonatkozó javaslataikat május 31-éig tehetik meg. A lakossági bejelentések, észrevételek befogadása, feldolgozása, a szolgáltatóval történő egyeztetések az irodán folyamatosak. Az egy kilométerre vetített ellentételezés összege a tárgyévet megelőző év KSH által közzétett fogyasztói árindex mértékével korrigálásra került. A szerződésmódosítás az Önkormányzat részéről 2025. március 10-én aláírásra került.

A Magyar Energetikai és Közmű-szabályozási Hivatal által jóváhagyott Gördülő Fejlesztési Tervben szereplő, valamint ún. havaria jellegű megrendelések megküldése a Vasivíz Zrt. felé folyamatos. Az elvégzett munkák teljesítését az Iroda helyszínen is ellenőrzi.

A lakossági bejelentésekre reagálva a közterületi rágcsálóirtás (átfogó és eseti) megrendelése folyamatos.

A Környezetvédelmi Iroda hatósági eljárást folytatott le fakivágási, közterület-használati, zajvédelmi ügyekben, valamint helyi természetvédelmi végzéseket adott ki a város közigazgatási területén induló beruházásokra vonatkozóan.

A FALCO Zrt. gyár por- és szaghatásával kapcsolatban érkezett panaszokra válaszul megkerestük az üzemet, valamint a Kormányhivatalt is - mint hatáskörrel rendelkező szervet - a tervezett, illetve már megvalósított intézkedéseik kapcsán. A Kormányhivatal tájékoztatásában biztosította az önkormányzatot az üzem rendszeres ellenőrzéséről és az intézkedési tervében foglaltak betartatásáról.

Több panasz elbírálása is folyamatban van zajterheléssel kapcsolatos ügyekben. Az Uránia udvari szórakozóhelyek üzemeltetőit, a lakókat, önkormányzati képviselőket és a hatóságokat is bevonva, közös erővel próbálja az Önkormányzat megszüntetni az utóbbi időben megnövekedett lakossági panaszokat. Az ügy érdekében a szórakozóhelyeken közös helyszíni bejárás, zajvédelmi szakértő általi mérőműszeres ellenőrzés és több hatósági ellenőrzés is történt. Az ügyben hatósági eljárást indítottunk.

A Fenntarthatósági és Klímastratégiai Szakmai Bizottság működésével kapcsolatos feladatokat a Környezetvédelmi Iroda látja el.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 412 db iktatott ügyirat keletkezett az irodán.

Az iroda a **vagyongazdálkodási feladatkörében** gondoskodott a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése volt. A sikeres pályázatot követően az iroda elkészítette az adásvételi szerződéseket, gondoskodott az ingatlan-nyilvántartással kapcsolatos feladatok ellátásáról, eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálta, amennyiben a vagyon értékesítése lehetséges volt, úgy megtette a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása).

A Sárdi-éri utca projekt megvalósításához szükséges, hogy a terület önkormányzati tulajdonban legyen, ezért az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése). A február 27-i közgyűlésen hozott döntések végrehajtásra kerültek.

Az iroda elkészítette a beérkezett kérelmek alapján az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat. Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről. Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről. Az év végén lejáró ingyenes használatba adási megállapodások a közgyűlési döntéseknek megfelelően meghosszabbításra kerültek.

Az iroda elkészítette a hatáskörébe tartozó közgyűlési, bizottsági előterjesztéseket és polgármesteri döntéseket.

Az irodavezetője a **városfejlesztési feladatok** tekintetében az alábbi tájékoztatást adta az iroda munkájáról:

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló elfogadásáról szóló dokumentum megérkezett. A fel nem használt támogatás és kamat visszautalása megtörtént.

A „**Szombathely Fedett Uszoda és Termálfürdő fejlesztésének előkészítése**” MVP projekt záró beszámolójának ellenőrzéséhez a Miniszterelnökség a záró beszámoló anyagának digitalizált megküldését kérte, ami megtörtént.

A 1625/2021. (IX.3.) Korm. határozat értelmében Szombathely Megyei Jogú Város 905.000.000.- Ft összegű vissza nem térítendő támogatása (**BM támogatás**)záró beszámolójának első hiánypótlása a MÁK felé benyújtásra került.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt fizikai megvalósítása 2024. december 31-ig megtörtént. A bölcsőde a tervezett időpontban (2024. december 16.) megnyitott. A projekt zárása, a beszámolók elkészítése folyamatban, illetve hiánypótlás alatt van.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt záró kifizetési igénylése és beszámolója jóváhagyásra került, a projekt 2024. október 17. napján fenntartási időszakba került. A projekt vízjogi üzemeltetési engedélyének beszerzési határideje 2025.október 16. napja, melyet legkésőbb 2025. október 31-ig az 1. sz projektfenntartási jelentés mellékleteként Támogató részére meg kell küldeni.

A **„Szombathely – Zanat kerékpárút megvalósítása”** című projekt pénzügyi és szakmai beszámolója 2024. június 19-én benyújtásra került.

A Horizont2020-as **JUSTNature** projektben vállalkozók bevonásával megvalósult műhelymunka ötletei közül kiválasztottak közül megvalósult a döntéshozók szemléletformáló tréningje, folyamatosan megjelenik a Savaria Fórumban a Zöld oldal, és szervezés alatt egy kertészeti workshop a Herényi Virágúton. Folyamatban van a Sziszekkel folytatandó testvérvárosi eszmecsere 3. állomásának előkészítése. Továbbfejlesztés alatt van a város digitális modellje is. A 7. projekttalálkozónak 2025. április 2-3-án Szombathelyen a Jászai Közösségi Tér ad helyet.

Az Interreg Europe **OD4GROWTH** projekt 4. szemeszter lezárult, a szemeszter végi beszámoló előkészítése zajlik jelenleg. Az 5. szemeszterrel kapcsolatos tevékenységek megkezdődtek. A partnerségi találkozó február 17-én és március 18-án lezajlott. A projekt következő partnerségi meetingje Varsóban kerül megrendezésre április végén.

Az **European Urban Initiative City to City Exchanges** projekt lezárásához szükséges dokumentumok leadásra kerültek, várunk ez elbírálásra és a támogatási összeg megküldésére.

A **Horizon Europe WeGenerate** projekt következő tanulmányútja 2025. szeptember 23-25. között kerül megrendezésre Tampereben, Finnországban, ezen kívül a partnerség folyamatosan tartja a kapcsolatot és online műhelymunkákon vesz részt.

Az Interreg CE **Green LaMiS projektben** folytatódik a két kiválasztott önkormányzati szolgáltatóval az együttműködés, a lehetséges eszközhasználati beavatkozások feltérképezése, a szóba jöhető járműtípusok kiválasztása és a használtjármű-piac megismerése. Folytatódnak a rendszeres havi online egyeztetések. A 2. nemzetközi projekttalálkozó 2025. március 11-12-én volt Passauban, amin Vinczéné dr. Menyhárt Mária és Győrffy Ágnes vettek részt.

A Leccoval közös Customised Energy (**C-ENERGY**) projekt megvalósítása során a diákcsoportokban folyik a munka. A versenyfeladatok készítése folyamatos, ezek köztes mérföldköve 2025. február 14. volt, véghatárideje 2025. április 11. A harmadik utazás a 2025. május 18-21. között lesz Az utazáson diákok és kísérő felnőttek, valamint szakmai partnerek egyaránt részt vesznek.

A NetZeroCities program 20 hónapos tudásátadási programjába beválasztották Szombathelyt, Pilot városai Pécs és Miskolc. 2025. március 4-én volt a 2. online workshop az NZC program képviselőjének irányításával, március 18-án pedig egyeztetésre került sor az április 16-17-i, Pécsen történő szakmai látogatás részleteiről, programjáról.

Az **ANTI-addict** – **„Közös drogprevenciós tevékenységek és stratégiai együttműködés megvalósítása az osztrák-magyar határtérségben”** elnevezésű pályázat az INTERREG VI-A Ausztria-Magyarország Program keretében 2024. november 7-én benyújtásra került. 2025. március 6-án szóbeli tájékoztatás érkezett a pályázat támogatásáról. A hivatalos értesítés később várható.

A **TOP Plusz-1.3.2-23 kódszámú**, “Fenntartható városfejlesztés” című pályázati felhívásra vonatkozóan az alábbi támogatási kérelmek kerültek benyújtásra:

1. Parkolási infrastruktúra- és zöldfelületfejlesztés a Derkovits városrészen;
2. Zöldfelületfejlesztés Szombathelyen;
3. Hunyadi út felújítása Szombathelyen I. ütem;
4. Kodály Zoltán utca felújítása Szombathelyen;
5. Kerékpárosbarát fejlesztések a déli városrészen;
6. Belterületi utak fejlesztése Szombathelyen;
7. Kerékpárosbarát fejlesztések Szombathelyen;
8. Belterületi útfelújítások;
9. Belterületi utak korszerűsítése;
10. Hunyadi utca felújítása Szombathelyen II. ütem;
11. Markusovszky L. utca felújítása;
12. Belterületi úthálózat fejlesztése;
13. Közúti infrastruktúra fejlesztése.

A **TOP Plusz-3.4.1-23 kódszámú**, “Fenntartható humán infrastruktúra” című pályázati felhívásra vonatkozóan az alábbi támogatási kérelmek kerültek benyújtásra:

1. Szociális alapszolgáltatások fejlesztése;
2. Bölcsődék fejlesztése Szombathelyen;
3. Egészségügyi alapellátás fejlesztése;
4. Gyermekjóléti és szociális alapszolgáltatások fejlesztése;
5. Óvodai fejlesztések Szombathelyen;
6. Szociális alapszolgáltatások minőségi fejlesztése.

A **TOP Plusz-6.2.1-23** **kódszámú „**Fenntartható versenyképes városfejlesztés”című pályázati felhívásra vonatkozóan az alábbi támogatási kérelem került benyújtásra:

1. Sárdi-éri iparterület fejlesztése, kivezető út építése

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. A tanulmányok elkészítésére indikatív ajánlatok rendelkezésre állnak. A Támogatási Szerződés 4. számú módosítása (határidők) iránti kérelem elfogadásra került.

TOP Plusz **„Szociális alapszolgáltatások fejlesztése”** című projekt esetén a Pozsony utcában történő szociális ellátórendszer fejlesztése a feladat. A megalapozó dokumentum elkészült. A támogatási kérelem benyújtásra került. 2025. február 20-án érkezett értesítés a kérelem támogatásáról. Az ÉKM nyilatkozata rendelkezésre áll, miszerint nem kíván konzorciumi partner lenni a beruházásban. A Támogatási szerződés megkötése folyamatban, a megvalósítás megkezdése előkészítés alatt van.

TOP Plusz **„Sárdi-éri iparterület fejlesztése, kivezető út építése”** című projektre vonatkozóan a támogatási kérelem 2024. október 11-én benyújtásra került, a támogatási kérelem hiánypótlása 2024. november 05-én megtörtént. 2024. november 08-án a Támogató értesítést küldött a jogosultsági feltételek teljesítéséről, ezzel egyidejűleg megkezdte a támogatási kérelem tartalmi értékelését.

Előkészítés alatt áll egy projektfejlesztés a Vízügyi Igazgatósággal a várhatóan hamarosan megjelenő **KEHOP Plusz 2.1.1** felhívásra. A célterület a Perint patak déli szakasza, ami a felhívás részleteinek megismerését követően módosulhat.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2025. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2024. novemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

Jelenleg a Mesebolt Bábszínháznál folytat vizsgálatot az iroda a 2021-2023. gazdasági évekre vonatkozó költségvetési gazdálkodás szabályszerűségének vizsgálata tárgyában, az alábbi szempontok szerint.

* a gazdálkodás szervezettsége, célszerűsége;
* számviteli előírások érvényesülése;
* az intézményi vagyon változásának értékelése;
* a leltározás és a selejtezés ellenőrzése;
* gépjárművek üzemeltetésének ellenőrzése;
* a belső kontrollrendszer kialakítása és működtetése.

A beszámolási időszakban elkészítette az iroda a 2024. évre vonatkozó éves ellenőrzési jelentést, amely a vonatkozó jogszabályban foglaltaknak megfelelően a Tisztelt Közgyűlés márciusi ülésének napirendjén szerepel.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét.

A **Gondnoksági Iroda** az elmúlt Közgyűlés óta a Polgármesteri Hivatal technikai működtetése mellett az alábbi főbb feladatokat végezte el:

* A Városrendészet épületének (Kossuth u. 11.) felújítása: lapostető vízszigetelés javítása, lépcsőház festése, elektromos hálózat kiépítése befejeződött, az épület folyamatos takarítására a pályázat kiírásra került.
* Liftek üzemeltetésére - karbantartására, valamint a hivatali tisztítószer beszerzésére vonatkozó pályázatok kiírásra kerültek.
* Az idei Húsvéti Vásár szervezésével kapcsolatos feladatok folyamatban vannak.
* A szakmai egyeztetéseket követően elindította az iroda a Polgármesteri Hivatal tűzvédelmi szabályzatának módosítását.
* A Szombathelyi Zsidó Hitközséggel meghosszabbításra került a Thököly utcai nagyparkoló hátsó részén található terület bérleti szerződése.
* A hivatali vendéglakás takarítására szóló éves szerződés is megkötésre került.

Kérem a Tisztelt Közgyűlést tájékoztatóm elfogadására.

**Szombathely, 2025. március 19.**

**/: Dr. Károlyi Ákos :/**

**HATÁROZATI JAVASLAT**

**….…/2025. (III.27.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal